Amy Grant Skryf Haar Herstel Aan Die Krag Van Gebed Toe - Joy! Digital
Amy Grant Skryf Haar Herstel Aan Die Krag Van Gebed Toe
Die Christen-sanger en liedjieskrywer, Amy Grant, het op sosiale media aangekondig dat sy "wonderbaarlik herstel" het nadat sy op 3 Junie 'n opehartoperasie ondergaan het.
Grant het in Februarie op Twitter gesê dat dokters tydens 'n roetine ondersoek ontdek het dat sy aan 'n aangebore hartkwaal ly.
Nadat sy 'n reeks toetse ondergaan het, is bepaal dat Grant 'n operasie benodig. (Lees hier meer oor die diagnose joydigitalmag.com)
Dankbaar vir ondersteuning
Grant (59) het ná die operasie foto's van haarself op Instagram gedeel. Sy het gesê dat sy gevoel het soos "iemand wat nie 'n atleet is nie en ingeskryf is vir 'n marathon". Sy het haar familie, vriende en aanhangers vir hulle steun, en veral vir hulle gebede, bedank.
Die waarde van gebed
Sy het die volgende oor gebed gesê:
"… toe mense van die operasie hoor, het ek boodskappe begin ontvang: 'Ek bid vir jou' … 'Ek bid vir jou.' Mense saam met wie ek dekades gelede gewerk het, mense wat na my konserte gekom het of na my musiek luister, my werkfamilie, mense op sosiale media en my vriende en familie het almal vir my gebid. En nou, tien dae later wil ek net sê, van die oomblik dat ek hospitaal toe is, was dit regtig soos 'n marathonwedloop. Ek het gevoel ek staan gereed om weg te spring en toe dit tyd was vir die resies om te begin, was daar 'n massiewe Wes-Texas-wind van agter … dit het my aangehelp en deurgedruk. Selfs dinge waarvoor ek regtig bang was, het net soos 'n diep asemteug gevoel. Iets bonatuurliks ​​het my daardeur gedra. My herstel voel eerlikwaar soos 'n wonderwerk. En daarom wil ek elkeen bedank wat vir my gebid het. Gebed verander alles …" (via Instagram)